
Szeraya Shapshal és a kelet-európai karaiták identitásának átalakulása a XX. század első felében

A XX. század első felében új mozgalom és új elvek formálódtak az immáron egyesített kelet-európai karaita közösségekben: a közösség zsidó gyökereivel való radikális szakítás és a karaiták török eredetének „felfedezése”. A török identitás megteremtéséhez a korabeli vezetés drasztikus eszközöket használt: névváltoztatások, időszámítás és hónapnevek törökös használata, szimbólumok és jelképek konstruálása. Ez a durva beavatkozás a karaiták hagyományos kultúrájába annyira sikeres volt, hogy kelet-európában a karaita közösség jelentős része napjainkban is török származású népcsoportnak definiálja önmagát.
Ennek a folyamatnak fontos szereplője volt Szeraya Shapshal, aki a karaiták vallási vezetőjeként nemcsak támogatta a változtatásokat, hanem aktívan segítette is. Ő volt az, aki a Náci Németország faji kérdésekkel foglalkozó hivatalaihoz fordult azzal a kéréssel, hogy ismerjék el a karaiták török eredetét és hogy fajilag nincs közük a zsidósághoz. Számos történész szerint ez a fajta dejudaizáció mentette meg a háború borzalmaitól a karaiták jelentős részét. Szeraya Shapshal hitéleti pozíciója a háború után megszűnt, ő maga a Litván Szovjet Szocialista Köztársaság Miniszterek Tanácsának vallási ügyekkel megbízott képviselőjeként folytatta karrierjét.
A karaiták soha nem alkottak számottevő kisebbséget, a háború és a szovjet éra pedig a maradék közösséget is elsöpörte. A törökösödésük és a dejudaizációjuk egy viszonylag ritkán kutatott téma, akárcsak Szeraya Shapshal élete és munkássága. Ez a dolgozat kísérletet tesz arra, hogy bemutassa a karaita identitás megváltozásának történetét és Szeraya Shapshal szerepét a folyamatban.
A kutatás során számos korabeli forrást, újságcikket, visszaemlékezést, irodalmi és vallási alkotást elemeztem és hasonlítottam össze. A forráselemzés során párhuzamot vontam a belső, karaita források (azon belül is az identitásváltást támogató és ellenző) és a külső, nem karaita források között. Az elemzések során meglepve tapasztaltam, milyen rövid idő alatt, mennyire tökéletesen sikerült egy csoport identitását átalakítani és hogy ehhez milyen kevés eszközre volt szükség. De a legmeglepőbb talán az volt, hogy a karaita társadalmat 200 éven át csak néhány család irányította. 



